Diari Oficial de la Generalitat Valenciana


Sumari del DOGV 538, del 03-03-1987 (1987/808276)

ORDRE de 20 de febrer de 1987, de la Conselleria de Sanitat i Consum, per la qual es crea la Comissió Tècnica de la Comunitat Valenciana sobre la Síndrome d'Immunodeficiencia Adquirida (SIDA).
------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1987/02/20/(1)/dof/vci/html**

### Dades del document

Número de DOGV
:   538

Data del DOGV
:   03-03-1987

Secció del DOGV
:   DISPOSICIONS GENERALS

Número del document
:   1987/808276


Data del document
:   20-02-1987

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

Ordre de 20 de febrer de 1987, de la Conselleria de Sanitat i Consum, per la qual es crea la Comissió Tècnica de la Comunitat Valenciana sobre la Síndrome d'Immunodeficiència Adquirida (SIDA).  
L'evolució i incidència que està experimentant la nova patologia coneguda per Síndrome d'Immunodeficiència Adquirida (SIDA) està concentrant l'interés de totes les instàncies i organismes sanitaris en l'estudi de les mesures més idònies per a la prevenció i tractament d'aquesta malaltia.   
Malgrat els progressos que darrerament s'han aconseguit, encara hi romanen bastants aspectes per confirmar, des del punt de vista de la seua etiologia, manifestacions, criteris diagnòstics i terapèutics.   
La Conselleria de Sanitat i Consum no podia ésser aliena a aquesta sensibilitat, envers un problema que afecta plenament les seues competències en matèria de salut.   
El mateix dia de la creació com a Departament del Consell de la Generalitat Valenciana, és a dir, el 25 de juliol de 1985, ja tingué lloc la primera reunió d'experts, a instàncies de la pròpia Conselleria, constituint-se de fet una Comissió Tècnica que, des d'aquell mateix moment ha exercit la seua activitat sense interrupció. Molts han estat els treballs i estudis realitzats i les conclusions d'aquesta experiència ja foren objecte de publicació a principis del proppassat any 1986, en una obra que tractava de refondre els criteris elaborats per la Comissió Tècnica.   
L'experiència que ha produït el funcionament d'aquesta Comissió permet de trobar-nos en les millors condicions per a institucionalitzar-ne l'existència.   
En atenció d'aquests motius, fent ús de les atribucions que em confereix l'art. 35 de la Llei 5/83, de 30 de desembre, de Govern Valencià,   
ORDENE:  
Article primer  
Es crea la Comissió Tècnica de la Comunitat Valenciana sobre la Síndrome d'Inmunodeficiència Adquirida (SIDA), com a òrgan consultiu de la Conselleria de Sanitat i Consum, amb la finalitat d'assessorar i proposar mesures i actuacions per a la defensa i protecció de la salut front a aquesta malaltia.   
Article segon  
Són funcions de la Comissió Tècnica de la SIDA:   
a) Informar i col·laborar amb la Comissió Nacional de la SIDA, així com amb les altres Comissions que es constituesquen a les distintes Comunitats Autònomes.   
b) Mantenir la informació i coordinació amb les comissions intrahospitalàries que en relació amb la SIDA existesquen o puguen existir a l'àmbit de la Comunitat Valenciana.   
c) Arreplegar la informació que sobre aquesta matèria es produesca, a nivell nacional i internacional, i de tots els treballs científics que se n'elaboren en els distints centres hospitalaris, a l'objecte del seu estudi, anàlisi i, si s'escau, posterior difusió.   
d) Elaborar recomanacions d'interés sanitari i social sobre prevenció i control de la malaltia.   
e) Rebre i informar els protocols d'investigació dels casos sospitosos que es produesquen, prèviament a l'enviament a la Comissió Nacional.   
f) Crear un registre de dades relacionades amb la SIDA, dins l?àmbit de la Comunitat Valenciana, assegurant-ne en tot cas la confidencialitat de la informació.   
g) Proposar i avaluar programes d'investigació sobre aspectes d'interés relacionts, directament o indirecta, amb la SIDA.   
h) Qualssevol altres activitats que se li puguen encomanar, adreçades a la prevenció i lluita contra aquesta malaltia.   
Article tercer  
La Comissió serà composta pels següents membres:   
a) El President, que serà el Conseller de Sanitat i Consum, o persona que el delegue.   
b) Els Vocals, designats pel Conseller de Sanitat i Consum, elegits entre personal tècnic o especialista en anatomia patològica, immunologia, microbiologia, venerologia, medicina interna, epidemiologia i hematologia, així com en qualsevol altra disciplina o matèria que es considere d'interés per a les tasques de la Comissió. Els membres de la Comissió procediran tant de les unitats i serveis dependents de la Conselleria de Sanitat i Consum, com de qualsevol altres aliens al Departament.   
c) Actuarà de Secretari de la Comissió el Cap de Servei de Vigilància Epidemiològica de la Direcció General de Salut i Assistència Primària, de la Conselleria de Sanitat i Consum.   
Article quart  
La Comissió, a través de la Conselleria de Sanitat i Consum, podrà proposar a tots els organismes que tinguen competència sobre açò, les mesures tècniques que, a parar seu, resulten les més adients per a la millor atenció sanitària dels afectats per la SIDA, i les mesures escaients per a la prevenció.   
Article cinqué  
Els acords i informes emesos per la Comissió Tècnica tindran el caràcter de proposta no vinculant per a la Conselleria de Sanitat i Consum, que en farà un ús discrecional i de les dades que s'hi continguen, tot podent disposar-ne de l'íntegra o parcial publicació.   
Article sisé  
Les despeses, dietes, i altres indemnitzacions que se'n puguen ocasionar per raó dels treballs i actuacions de la Comissió, seran sufragats amb càrrec al s pressuposts de la Conselleria de Sanitat i Consum, en la forma i conceptes legalment establerts.   
DISPOSICIO FINAL  
Aquesta Ordre vigirà el mateix dia de la publicació en el Diari Oficial de la Generalitat Valenciana.  
València, a 20 de febrer de 1987.  
El Conseller de Sanitat i Consum,  
JOAQUIM COLOMER I SALA


Còpia Permalink ELI